Is-Segretarju Permanenti Ewlieni, Mario Cutajar, ċaħad bl-iktar mod kategoriku u bla ebda riservi dak li allega dwaru l-bieraħ fil-Parlament, il-Kelliem tal-Oppożizzjoni Jason Azzopardi. Permezz ta' stqarrija, Mario Cutajar qal li mhux ir-rwol ta' Kap tas-Servizz Pubbliku li jidħol f'kontroversji imma ma jistax ma jingħadx li din hija t-tielet darba li Azzopardi ipprova jħammġu. Newsbook.com.mt ikkonferma indipendentament li saret pressjoni meqjusa bħala inġusta fuq l-impjegat biex jitlaq mix-xoghol, allavolja kellu dritt jibqa' jaħdem. L-investigazzjonijiet tal-Pulizija sabu li l-impjegat inkwistjoni mexa b'mod korrett ghal kollox. Minkejja dan baqgħet issir pressjoni inġusta fuqu. Il-familja tal-uffiċjal pubbliku kienet qabbdet lil Robert Abela bħala avukat Id-deputat Nazzjonalista Jason Azzopardi akkuża lill-Kap taċ-Ċivil Mario Cutajar b'abbuż ta' poter wara li għamel frame-up fuq uffiċjal pubbliku fid-Dipartiment tat-Taxxa wara li dan irrifjuta li jirriżenja mill-pożizzjoni tiegħu għal xejn b'xejn ftit xhur wara l-elezzjoni ġenerali tal-2013. Fil-Parlament, Azzopardi allega li Cutajar kompla jagħmel pressjoni fuq dan l-uffiċjal fejn saħansitra heddu li jekk ma jirriżenjax kienu se jittieħdu passi kriminali kontrih fuq frodi. Jason Azzopardi jakkuża lill-Kap taċ-Ċivil b'abbuż ta' poter u frame-up fuq uffiċjal pubbliku Fl-istqarrija, maħruġa mill-Uffiċċju tas-Segretarjat Ewlieni, Mario Cutajar qal li l-ewwel każi li tressqu għandu bħala Kap tas-Servizz Pubbliku fl-2013, kienu jirrigwardaw uffiċjali pubbliċi u kienu tnejn. Wieħed kien dwar tbagħbis ta' marki f'eżamijiet pubbliċi bl-allegazzjoni tindika li dan ġieli sar fuq direzzjoni mill-Uffiċċju tal-Prim Ministru lill-eżaminaturi dirett u l-każ l-ieħor dwar abbuż, b'indħil ta' persuni fl-amministrazzjoni ta' qabel l-2013, tad-diskrezzjoni li tagħti l-liġi dwar it-taxxa lit-tmexxija ta' dak id-dipartiment biex tiġi maħfura taxxa. "Fiż-żewg każi u f'kull każ ieħor li sirt naf bih wara dawn sa llum fl-ebda ċirkustanza ma kelli kuntatt jew indħalt b'mod dirett jew indirett anki bl-iktar mod remot possibbli fix-xogħol tal-Pulizija kemm jekk kien il-Kummissarju u kemm jekk kien l-uffiċjal investigatur," sostna l-Kap taċ-Ċivil. Cutajar qal wkoll li l-ewwel darba Jason Azzopardi allega li sar abbuż mill-pozizzjoni tiegħu għax żagħżugħ kien nominat f'bord governattiv ta' entità pubblika għax jiġi minnu. Qal li kellu biss l-istess kunjom tiegħu għax mill-bqija la jiġi minnu u lanqas kien jaf lill-persuna. Cutajar kompla jgħid li t-tieni allegazzjoni dwaru minn Azzopardi hi li sar abbuż mill-pożizzjoni tiegħu għax impjega membru tal-familja tiegħu bħala person of trust malli sar Kap tas-Servizz Pubbliku u minkejja li kien hemm deċiżjoni mill-Qorti. Kompla jgħid li l-fatti ppubblikati wrew li l-allegazzjoni ta' Azzopardi kienet ferm 'il bogħod mill-verità għax il-persuna kienet ilha impjegata mal-gvern u ġiet konfermata lura fl-impjieg mill-Amministrazzjoni preċedenti. Cutajar qatt ma tkeċċa mis-servizz pubbliku – il-Gvern "Int postok ġo ċella" – Jason Azzopardi B'reazzjoni għall-istqarrija ta' Cutajar, f'post fuq Facebook, Jason Azzopardi reġa' rrepeta dak li qal fil-Parlament filwaqt li żied jgħid li Cutajar ma ċaħadx u qal biss li huma "'l boghod mill-verità." "Mario Cutajar, issa fittixni fil-Qorti jekk trid. Int postok ġo ċella," sostna l-membru parlamentari Nazzjonalista. Mario Cutajar ghadu kemm wiegeb l-akkuzi serji li jien ghamilt ilbierah fil-Parlament billi rrefera ghal kazijiet ohra…. Posted by Jason Azzopardi on Wednesday, March 3, 2021 Fil-post tiegħu Azzopardi kkonferma li dan l-uffiċjal pubbliku rrifjuta iktar minn darba li jaċċetta li jirriżenja għax ma kien għamel xejn ħażin, talabha bil-miktub u ma tawh xejn. Reġa' kkonferma li ġimgha wara huwa ġie arrestat mill-Pulizija fis-2pm, l-Erbgha, 24 ta' April 2013 u rrilaxxat 27 siegħa wara. Jason Azzopardi kkonferma wkoll li matul il-perjodu ta' arrest, dan l-uffiċjal pubbliku twaslulu risposti li jekk huwa jirriżenja bil-kwiet huwa kien se jingħata somma flus. Qal wkoll li kien l-iSpettur Angelo Gafà li kien ordina r-rilaxx tiegħu wara li nduna li ma kien hemm ebda raġuni għala kellu jkun arrestat u lanqas imressaq il-Qorti. "Mario Cutajar, issa fittixni fil-Qorti jekk trid. Int postok ġo ċella," sostna l-membru parlamentari Nazzjonalista. Il-PM jgħid li se toħroġ storja serja fuq Azzopardi; hu jgħid li ma jafx biha Il-Prim Ministru Robert Abela qal lill-ġurnalisti li d-Deputat Jason Azzopardi jaf li se toħroġ storja serja dwaru fiż-żmien li ġej, li se turi li hu "l-aktar politiku ipokrita" fl-istorja ta' Malta. Mistoqsi mill-ġurnalisti fuq dak li qal Azzopardi fil-Parlament ilbieraħ, il-Prim Ministru qal li peress li Azzopardi hu konxju ta' din l-istorja li ħierġa, huwa pprova jintimida lill-Gvern billi jitfa' l-attenzjoni fuqu. Azzopardi rreaġixxa għal dan billi nnota kif il-Prim Ministru ma ċaħadx dak li ntqal fuq Mario Cutajar. Issokta jgħid li hu ma jaf bl-ebda storja serja li ħierġa fuqu.